  Виталий Пронин «Дирекция спортивных программ» огазеяськон «Лукойл» спорт клубен валче «Заправляем в спорте» благотворительной грант кылдытӥзы. Со чакламын Россилэн пӧртэм сэрегъёстысьтыз спортэн вырись егитъёслы юрттон вылысь. Грантлэн быдӟалаез 100 сюрс манетлэсь уно. Сое утыны быгатозы Олимпийской луись спортэн вырись нылпиос. Со понна спортсменлы ас сярысьтыз видео гожтоно, отчы пусъёно, кыӵе спортэн выре, кытын, кин дорын, кызьы мугорзэ кыдатэ, кыӵе вормонъёсыз вань ини, кыӵе ӵошатсконъёсы пыриськысал, кыӵе тодмо спортсменэн тодматскысал. Пиналъёслэсь ужъёссэс учкоз но устооссэ быръёз олимпийской чемпионъёслэсь кылдытэм кенеш. Кылсярысь, отчы пыро С. Журова, А. Легков, Е. Вяльбе но мукетъёсыз. Бӧрысь устооссэ ӧтёзы Москвае - олимпийской чемпионъёсын пресс-конференцие. Отын люкылозы спортэн вырыны выль тӥрлык, дӥськут басьтыны грантъёс, куд-огезлы шуд усёз нимо-дано тренеръёс дорын стажировка ортчыны. Видеоез гожтыса келяно 15-тӥ апрелёзь. Кызьы сое лэсьтоно но кытчы келяно, пыр-поч валэктэмын https://www.lukoilsportclub.com/grant сайтын. Ангелина Снигирёва  